Միքայել Կոտոյան

Միքայել Կոտոյան (հունիսի 24, 1951, Կիրովական, այժմ` Վանաձոր), հայ ռեժիսոր, դերասան։

Կենսագրություն 
Միքայել Կոտոյանը ծնվել է 1951 թվականին Վանաձորում՝ ՀՀ վաստակավոր արտիստ, ռեժիսոր Գրիգորի Կոտովի և ՀՀ ժողովրդական արտիստ, դերասանուհի Լենա Փաշինյանի ընտանիքում։ Նախնական կրթությունը ստացել է Գրիբոյեդովի անվան 11 միջնակարգ դպրոցում։

Ստեղծագործական կյանք 
1970 թվականին Միքայել Կոտոյանը ընդունվել է Երևանի Գեղարվեստա-թատերական ինստիտուտ, ռեժիսորական ֆակուլտետ։ 1975-ին ավարտելով՝ գործուղվել է Վանաձորի Հ. Աբելյանի անվան պետթատրոն որպես ռեժիսոր և դերասան։ Ռոզովի «Երջանկություն որոնելիս» պիեսի բեմադրությունը Վանաձորի թատրոնում եղել է Միքայել Կոտոյանի դիպլոմային աշխատանքը։

1989-1990 թվականներին Հայկական հեռուստատեսության պատվերով իրականացրել է «Այս աշխարհի խելոքները» և «Փաստաբանի մոտ կամ երջանիկ ամուսիններ» հեռուստաներկայացումները։ 

1990-1993 և 2001-2004 թվականներին նշանակվել է Գավառի Քալանթարի անվան պետթատրոնի՝ գլխավոր ռեժիսոր և գեղարվեստական ղեկավար։ Այս թատրոնում բեմադրել է «Խնայեցեք ձեր նյարդերը», «Ակամա բժիշկ», «Աշնան արև», «Բրավո» և այլ գործեր։ 

2004 թվականին նշանակվել է Վանաձորի Հ. Աբելյանի անվան պետթատրոնի գեղարվեստական ղեկավար։ Վանաձորի թատրոնի բեմում Միքայել Կոտոյանը ներկայացրել է «Ռոմեո և Ջուլիետ» ողբերգությունը, Հրանտ Մաթևոսյանի «Ալխո»՝ ըստ «Բեռնաձիեր» պատմվածաշարի բեմականացումը, Ռոբեր Լամուրեի «Ախ՜, փարիզուհիներ, փարիզուհիներ» ներկայացումը։

2003 թվականին «Պատվի համար» և «Չաո» ներկայացումների համար Միքայել Կոտոյանը արժանացել է Հայաստանի թատերական գործիչների միության «Արտավազդ» ամենամյա մրցանակին։ Իր ստեղծագործական աշխատանքների համար նա բազմիցս է արժանացել բարձր գնահատանքի, այդ թվում՝ լավագույն ներկայացումների մրցույթում 1983-ին՝ «Սուրբ Սուսաննան կամ վարպետների դպրոցը», և 1991-ին՝ «Աշնան արև» և «Ակամա բժիշկ» ներկայացումները արժանացել են «լավագույն բեմադրություն» մրցանակների։

1998-ից մինչև 2006 թվականը դասավանդել է «Հեռուստառեժիսուրա և դերասանի վարպետություն» առարկաները Երևանի Խ. Աբովյանի անվան պետական մանկավարժական համալսարանի՝ կուլտուրայի ֆակուլտետում։ Իսկ 2004-ից նաև Երևանի թատրոնի և կինոյի պետական ինստիտուտի Վանաձորի մասնաճյուղում։

Միքայել Կոտոյանը 30-ից ավել բեմադրությունների հեղինակ է։

Այժմ ապրում է ԱՄՆ-ում։

Բեմադրություններ և Դերեր 
Բեմադրություններ
 «Մոխրոտը», Շվարց
 «Երկնագույն եղջերուներ», Կոլոմիեց
 «Սուրբ Սուսաննան կամ վարպետների դպրոցը», Վետեմաա 
 «Մորթե բաճկոն», Ստրատիև 
 «Զվարճալի դեպք», Գոլդոնի 
 «Ակամա բժիշկ», Մոլիեր 
 «Ռոմեո և Ջուլիետ», Շեքսպիր 
 «Ծառերը կանգնած մահանում» Կասոնա (Արտաշատի Ամո Խարազյանի անվան թատրոնում), 
 «Արքայազն ու աղքատը» Մարկ Տվեն  (Գ. Սունդուկյանի անվան ազգային ակադեմիական թատրոնում)

Դերեր
 «Քաոս» - Արշակ
 «Վերջինները» - Պյոտր
 «Մոխրոտ» - Արքայազն 
 «Կապուտ թռչուն»- Տիլտիլ

Ծանոթագրություններ

Արտաքին հղումներ 
 Վանաձորում սիրում են լուրջ թատրոն
 «Կյանքը շարունակվում է. սթրեսին տրվել չի կարելի». Էլֆիք Զոհրաբյան

Հայ դերասաններ
Հայ ռեժիսորներ